SKRIFTLIG FORESPØRGSEL E-3590/01

af Bert Doorn (PPE-DE) til Kommissionen

(8. januar 2002)

Om: Den nederlandske stats pligt til udarbejdelse af en VVM-vurdering i anledning af Kommissionens begrundede udtalelse af 18. juli i år

Kommissionen har for nylig besluttet at træffe foranstaltninger over for Nederlandene på grund af overtrædelse af direktivet om vurdering af visse offentlige og private projekters virkninger for miljøet. Kommissionen skrev i sin begrundede udtalelse af 18. juli i år følgende: Kongeriget Nederlandene har ikke overholdt sine forpligtelser i medfør af direktivets artikel 2, stk. 1, andet led, () for så vidt angår en række endnu ikke realiserede digeprojekter i Sliedrecht (digeafsnit 10-15) .

I sit svar på den begrundede udtalelse oplyste Kongeriget Nederlandene i en skrivelse af 11. oktober i år følgende: Den nederlandske regering kan ikke tilslutte sig Kommissionens opfattelse af, at den ikke har overholdt sine forpligtelse i medfør af VVM-direktivet med hensyn til digeafsnit 10 til 15 i Sliedrecht. Desuden kan den nederlandske regering ikke tilslutte sig Kommissionens synspunkt om, at der findes alternative løsninger eller endog er muligt at gennemføre en undersøgelse af alternative muligheder. Kan Kommissionen på baggrund af den foreliggende sag besvare følgende spørgsmål:

1. Er det Kommissionens opfattelse, at miljøet og livskvaliteten, som ligger til grund for VVM-direktivet, til enhver tid skal sikres?

2. Finder Kommissionen, at den nederlandske regering i den foreliggende sag hidtil ikke har taget tilstrækkeligt hensyn til disse interesser?

3. Fastholder Kommissionen sin opfattelse af, at der for det foreliggende projekt består en pligt til at gennemføre en VVM-undersøgelse, og at der derfor skal udarbejdes en sådan undersøgelse?

4. Hvilke beføjelser agter Kommissionen i bekræftende fald at anvende for at pålægge den nederlandske regering at gennemføre en VVM-undersøgelse?

Svar afgivet på Kommissionens vegne af Margot Wallström

(20. februar 2002)

EU-retten skal gennemføres af medlemsstaternes myndigheder. Ifølge EF-traktatens artikel 211 påhviler det Kommissionens at drage omsorg for, at medlemsstaterne opfylder de forpligtelser, EU-lovgivningen pålægger dem. I denne forbindelse kan der ikke undtages for opfyldelse af bestemmelserne i Rådets direktiv 85/337/EØF(1) om vurdering af visse offentlige og private projekters indvirkning på miljøet (i det følgende benævnt direktivet). Det bør bemærkes, at direktivet har til formål både at forebygge/minimere skader på miljøet og at sørge for, at offentligheden bliver fyldestgørende underrettet om projekternes sandsynlige miljøvirkninger og får mulighed for at tage del i beslutningsprocessen på miljøområdet.

Da diger hører ind under en af projekttyperne i bilag II til direktivet(2), skulle de nederlandske myndigheder have overvejet, om Sliedrecht-digerne bl.a. på grund af deres art, dimensioner eller placering, kan få væsentlig indvirkning på miljøet, således at de skal undergives en miljøvurdering med alle de garantier, der er opregnet i artikel 5-10 i direktivet (herunder underretning af offentligheden).

Kommissionen har på grundlag af de foreliggende oplysninger den opfattelse, at de nederlandske myndigheder ikke har efterkommet førnævnte bestemmelser i direktivet i sagen om Sliedrecht-digerne.

Kommissionen har for at sikre overholdelse af direktivets bestemmelser indledt en overtrædelsesprocedure i denne sag efter fremgangsmåden i EF-traktatens artikel 226, idet den har fremsat en begrundet udtalelse.

Den nederlandske regerings svar herpå er i øjeblikket under behandling.

Bekræftes det under behandlingen, at Nederlandene ikke har truffet de fornødne foranstaltninger til at efterkomme Kommissionens begrundede udtalelse, vil Kommissionen overveje, om sagen skal indbringes for Domstolen.

(1) EFT L 216 af 3.8.1991.

(2) Punkt 10(e) i bilag II til Rådets direktiv 85/337/EØF.